Т. В. Бельская

Мінск

РАННІЯ АПАВЯДАННІ ІВАНА ШАМЯКІНА

In article Ivan Shamjakin's early stories are investigated. Some of them have not reached in due time the reader, others long time were not republished and not mentioned in serious literary researches.

Першыя празаічныя творы былі напісаны Іванам Шамякіным яшчэ ў гады вучобы ў Гомельскім тэхнікуме будаўнічых матэрыялаў. На трэцім курсе ён становіцца адным з самых актыўных членаў літаратурнага аб’яднання пры абласной газеце «Гомельская праўда», якім кіраваў вялікі аматар літаратуры Піліп Яўменаў. Свае першыя апавяданні «Бярозавы сок» і «Жыццё» Іван Шамякін вынес «на суд» маладых паэтаў і празаікаў, такіх жа, як і сам, пачаткоўцаў, сярод якіх былі Леанід Гаўрылаў, Дзмітрый Кавалёў і «малады і дзёрзкі» Кастусь Кірэенка.

«Між іншым, першы твор, які я вынес на абмеркаванне, - успамінаў пазней пісьменнік, - не верш, не паэма (іх у мяне да таго часу набралася некалькі сшыткаў), а апавяданне аб маладым фельчару-дзяўчыне, аб тым, як у першы ж дзень сваёй работы яна прымала ў нейкай леснічыхі роды. Дзяўчына бегла па выкліку пад праліўным дажджом, блудзіла па лесе і наогул перажыла тысячу жахаў. Апавяданне гэта з’явілася ў выніку таго, што я ў той час па-сапраўднаму і вельмі палымяна закахаўся ў студэнтку-медычку Машу Кротаву» [1,533]. І калі вершы, якія Іван Шамякін вынес на абмеркаванне падчас пасяджэння літаратурнага аб’яднання, не атрымалі прыхільнасці з боку паплечнікаў па літаратуры (студэнт-філолаг Кастусь Кірэенка «разнёс» іх ушчэнт), то апавяданне пахвалілі. «Гэта натхніла, - адзначаў ён, - і я паслаў апавяданні (вунь куды!) у «Полымя рэвалюцыі». Адказ атрымаў ад Міхася Лынькова. Друкаваць нельга. Не хто-небудзь - сам Лынькоў - праявіў увагу да маёй творчасці. Я ўсю вайну насіў гэтае пісьмо ў ранцы побач з пісьмамі жонкі маёй, Машы» [2, 54].

Высокапрафесійны і кваліфікаваны аналіз першых апавяданняў класікам беларускай літаратуры Міхасём Лыньковым не толькі не адбіў ахвоту працаваць, а, наадварот, па словах самога Івана Шамякіна, далучыў да літаратуры. Пазней пісьменнік з вялікай удзячнасцю ўспамінаў грунтоўныя (на 4-6 старонак машынапісу) лісты, у якіх надзвычай дэталёва разбіраліся ягоныя творы і ў якіх Міхась Лынькоў вучыў маладога аўтара, як трэба і як не трэба пісаць.

Загадкавым да гэтага часу застаецца лёс яшчэ аднаго з ранніх твораў пісьменніка - апавядання «Парастак». У сваім лісце-адказе Міхась Лынькоў згадвае разам з апавяданнямі «Бярозавы сок» і «Жыццё» і гэты твор, у той час як сам Іван Шамякін пазней ні ў сваіх дзённіках, ні ў «Начных успамінах» не пацвердзіў яго існаванне. На вялікі жаль, рукапісы першых апавяданняў будучага народнага пісьменніка Беларусі да нашых дзён не дайшлі, яны згарэлі ў рэдакцыі часопіса «Полымя рэвалюцыі» ў час вайны.

Вайна была асновай перажыванняў і першага сур’ёзнага жыццёвага вопыту маладога пісьменніка. Нягледзячы на трагізм абставін, цяжкую ваенную працу, неадольным было жаданне пісаць.

«У час вайны, - прыгадваў Іван Шамякін, - я зноў пісаў вершы на рускай і беларускай мовах, на рускай мове друкаваў у армейскіх газетах. Пісаў і апавяданні, лёсу іх не помню, не помню і зместу. Але ў 1944 годзе напісаў вялікае апавяданне на роднай мове - «У снежнай пустыні», якое пасля было надрукавана. Тады цяжка было з паперай, і я купіў у Кандалакшы некалькі руска-фінскіх слоўнікаў і пісаў на іх, паміж радкамі» [1, 534].

Для пакалення маладых пісьменнікаў, якія адзін за адным прыходзілі ў літаратуру з франтоў Вялікай Айчыннай вайны, надзвычай важным было пытанне, як пісаць і што пісаць. Яно было хвалюючым не толькі для асобных пісьменнікаў, але і для ўсёй савецкай літаратуры, якая толькі пачынала па-мастацку асэнсоўваць вопыт ваенных гадоў.

Перад маладым Іванам Шамякіным таксама паўстае праблема выбару тэмы для сваіх твораў. Шамякін-пісьменнік і пачынаецца з вызначэння адносін да прадмета адлюстравання. Выбар тэмы - а гэта, як і трэба было чакаць ад чалавека, які яшчэ даслужваў у арміі, толькі што прайшоў франтавымі дарогамі, тэма вайны, - ужо сведчыць не толькі пра характар жыццёвага вопыту, але і аб адносінах пісьменніка да рэчаіснасці, пра ўзровень разумення ім жыццёвых канфліктаў.

Тое, што выбар тэмы для Івана Шамякіна быў пытаннем першаступеннай важнасці, пазней пацвердзіў сам пісьменнік у прыватнай гутарцы з А. Гардзіцкім: «Калі я пісаў «Глыбокую плынь», то ішоў ад тэмы. У першыя пасляваенныя гады рэспубліка наша, людзі жылі ўсё яшчэ героікай партызанскай барацьбы... Ідучы ад тэмы, не маючы сюжэта, я пачаў шукаць прататыпаў. І пачуты мною эпізод пра тое, як яўрэйскага хлопчыка ўратавалі ад фашыстаў жыхары вёскі Дзятлавічы, што на Гомельшчыне, паслужыў пачаткам для работы» [2].

Сам незвычайны характар гістарычнага працэсу падштурхоўваў беларускіх пісьменнікаў да няспынных пошукаў новых тэм. Каб быць праўдзівай, літаратура пра вайну павінна была яшчэ набыць свой метад прачытання адной з галоўных «кніг жыцця», выпрацаваць мастацкія прынцыпы, якія маглі б прывесці да напісання твораў упоравень самому часу, яго глабальным і трагічным падзеям. Пісьменнікі, якія прыйшлі ў беларускую літаратуру непасрэдна з франтоў Вялікай Айчыннай вайны, сярод якіх быў і Іван Шамякін, і ў літаратуры паводзілі сябе смела і бясстрашна, няспынна думалі пра тое, што літаратура павінна быць вартая таго народа, які выйграў гэтую вайну.

Ваенны вопыт Шамякіна-салдата пакладзены ў аснову яго ранніх апавяданняў, такіх як «У снежнай пустыні» (1944-1946) і «Выпрабаванне пачуццяў» (1945). Гэта была першая свядомая спроба адгукнуцца на ваенныя падзеі, актыўным удзельнікам якіх быў сам пісьменнік.

Апавяданне «У снежнай пустыні» (1944-1946) напісана на аснове жыццёвых перажыванняў пісьменніка, аднак біяграфічным яго назваць цяжка. Як адзначае ў сваёй манаграфіі В. Каваленка, у апавяданні «перададзены праўдзівы воблік вайны. Ваяваць не лёгка. Кроў, пакуты, холад. Атмасфера твора насычана мужным салдацкім настроем вынесці вялікія выпрабаванні. Малады пісьменнік імкнецца праўдзіва перадаць не толькі асобныя дэталі і агульны фон вайны. У яго творчай пазіцыі вельмі моцнае пачуццё аб’ектыўнасці жыцця» [3, 17].

Літаратурная крытыка тых гадоў бачыла адну з прычын з’яўлення твораў, у якіх жыла няпраўда пра вайну, у тым, што аўтары не перажылі асабіста ці яшчэ не паспелі па-мастацку асэнсаваць тыя падзеі, якія браліся апісваць. Апавяданне «У снежнай пустыні» сваімі мастацкімі асаблівасцямі выгадна вылучалася на фоне ўсёй тагачаснай беларускай прозы, уключаючы творы вопытных пісьменнікаў. Адчуванне сваёй непасрэднай задачы пісьменнікамі-франтавікамі - паказаць вайну праўдзіва - «было надзвычай важным у руху самой літаратурнай думкі, бо менавіта з гэтага адчування хутка пачынае набіраць творчую сілу літаратура, якая паспрабавала асэнсаваць падзеі вайны не толькі ў якасці яе характэрнай сутнасці, але і ў маштабах духоўных запатрабаванняў грамадскага развіцця пасляваеннай пары» [3, 18].

Апавяданне «Выпрабаванне пачуццяў» мае сваю адметную гісторыю шляху да чытача. Напісана яно было ў кастрычніку 1945 года ў Познані, апублікавана ж упершыню толькі ў 2006 годзе, ужо пасля смерці пісьменніка. Адразу пасля напісання аўтар адсылае яго Васілю Вітку, тагачаснаму адказнаму сакратару часопіса «Беларусь». Аднак надрукавана яно не было. Як пазней прызнаваўся сам В. Вітка, работнікі рэдакцыі палічылі яго несвоечасовым: пасляваенныя дні, на іх думку, былі напоўнены больш жахлівымі ўражаннямі, чым рамантычныя пакуты сяржанта Налётава і яго каханкі Маргарыты. Рукапіс твора доўгія гады захоўваўся ў хатнім архіве Васіля Віткі і толькі ў 1971 годзе, калі адзначаўся пяцідзесяцігадовы юбілей Івана Шамякіна, быў вернуты пісьменніку. В. Вітка ў лісце да Івана Шамякіна назваў сябе «страшнейшым злачынцам» перад аўтарам, а галоўнае - перад яго чытачамі, бо больш за дваццаць пяць гадоў пратрымаў у сябе нікому не вядомы твор - апавяданне «Выпрабаванне пачуццяў».

«Але прызнаюся табе шчыра, - пісаў у лісце да І. Шамякіна В. Вітка, што пасля столькіх год, не зважаючы на пэўную спрошчанасць, наіўнасць, прафесійную недасканаласць, прачытаў я гэтую тваю першую аповесць з вялікай цікавасцю і ўзрушэннем. Значыць, у аснове гэтай, няхай сабе вучнёўскай рэчы, ёсць нешта такое, што вытрымала выпрабаванне часу. А гэта нешта, пэўна, і ёсць праўда людскіх пачуццяў.

Я быў бы рады, калі б з вышыні аўтара ўжо саліднага збору твораў, ты, чытаючы гэты рукапіс, не толькі пасмяяўся са сваёй колішняй нявопытнасці, а і ўбачыў у ім, гэтым шчырым дзённіку свайго юнацтва, - свой новы твор.

Не судзі яго бязлітасна. Гэта ўсё ж тваё роднае дзіця. І яно, беднае, не вінавата, што столькі марнела без бацькоўскага догляду і ласкі» [5].

Твор быў вернуты ў архіў пісьменніка яшчэ пры яго жыцці, але апублікаваны аўтарам не быў. Відаць, здаўся надзвычай недасканалым у мастацкіх адносінах масцітаму пісьменніку. Тым не менш, зварот да такой тэмы, як маральны абавязак чалавека перад сваімі блізкімі, калі вайна становіцца выпрабаваннем на трываласць пачуццяў, быў смелым крокам у літаратуры таго часу. Апавяданне спакойнае, аб’ектыўнае, якім і з’яўляецца «Выпрабаванне пачуццяў», можа адлюстраваць вельмі многае: і самы разнастайны матэрыял, і самыя розныя праявы жыцця, і самыя розныя пачуцці. Хіба людзі не кахалі адзін аднаго ў час вайны? Хіба не патрэбны былі інтымныя, прыватна-бытавыя, будзённыя творы? Патрэбныя не ў меншай ступені, чым сурова-паэтычнае апавяданне аб подзвігу ці апавяданне з гераічным сюжэтам, з гераічнымі характарамі. Але толькі пры адной умове: каб да канца захавана была тая жыццёвая праўда, без якой няма сапраўднага мастацтва, што нараджаецца з дакладных назіранняў мастака над рэчаіснасцю.

І прыклады такіх твораў у беларускай літаратуры ваеннага і пасляваеннага часу ёсць. Дастаткова ўзгадаць апавяданні І. Мележа «Ноччу» і «Такі кароткі водпуск», напісаныя ім у 1945 годзе.

Апісваючы інтымны, прыватны бок жыцця, ствараючы яго перад чытачамі, пісьменнік дае магчымасць адчуць нам саму маральную атмасферу жыцця ў час вайны, усю яе паўнату і складанасць.

Першыя апавяданні І. Шамякіна на тэму вайны ўяўляюць сабой адну цікавую асаблівасць: у іх цесна перапляліся два эстэтычныя прынцыпы адлюстравання: праўдзівы паказ вайны і апасродкаванае спасціжэнне ваенных падзей, з адпаведным вымыслам і фантазіяй. У апавяданнях І. Шамякіна 1945-1946 гг. з аднаго боку выразна выяўляецца ўвага да канкрэтных падрабязнасцей ваеннай справы, нават ваеннага быту, хоць сама падача жыццёвага матэрыялу яшчэ грашыць мазаічнасцю, нагрувашчваннем дэталяў, а калі-нікалі і дробязнасцю адбору фактаў, статычнасцю персанажаў, нераспрацаванасцю матывацыі паводзінаў галоўных герояў, з другога - усведамленне неабходнасці абагульнення і вобразнага адлюстравання, калі выразней праяўляюцца рысы характараў персанажаў, але факт часта падаецца з недазволенай мерай белетрызацыі, а то і перавелічэння, а сувязь паміж падзеямі і ўчынкамі людзей даволі схематычная.

Ужо ў першых апавяданнях І. Шамякіна відавочнае імкненне спасцігнуць сутнасць чалавека ў час вялікіх выпрабаванняў. Пісьменніка цікавіць, як вайна абвастрае драматызм саміх жыццёвых сітуацый, а сацыяльны і маральны канфлікт часта атрымоўвае сваё вырашэнне ў сутыкненні людзей блізкіх, родных адзін аднаму. У апавяданні «Браты» (1946) аўтар паказвае, што людзі па-рознаму ўспрымаюць вайну, па-рознаму адносяцца да свайго абавязку перад Радзімай. Пабудавана яно на рэзкім супрацьпастаўленні: з аднаго боку, камандзір партызанскага атрада, барацьбіт, змагар, да канца адданы сваёй справе, з другога, яго брат, баязлівец, а значыць, здраднік. Гэта процістаянне выяўлена не толькі ў непрымірымым канфлікце герояў, але і ў самім драматычным сюжэце. Па сутнасці сутыкаюцца розныя маральныя прынцыпы: гуманізм, клопат пра свой народ і баязлівасць, жаданне жыць толькі для сябе, сваімі карыслівымі і эгаістычнымі інтарэсамі.

Праўда, сацыяльны і маральны канфлікт у апавяданні «Браты» раскрываецца ў многім яшчэ павярхоўна, глыбокая сацыяльна-псіхалагічная матывацыя ўчынкаў герояў адсутнічае, характары толькі абазначаны. Чытачу застаецца толькі здагадвацца, якія падзеі прывялі да сутыкнення блізкіх адзін аднаму людзей у непрымірымым смяротным канфлікце, што папярэднічала здрадзе.

І. Шамякін ужо ў сваіх ранніх апавяданнях імкнуўся паказаць трагедыю людзей, у якіх немцы хочуць забраць самае дарагое - іх блізкіх, дзяцей.

У нескладаным па мастацкай фабуле апавяданні «Бацька» (1946) пісьменнік заглыбляецца ў раскрыццё сэнсу тых бітваў, што ішлі не толькі на франтах Вялікай Айчыннай вайны, але пераносіліся ў сэрцы людзей. Лейтэнант Целеш прабіраецца праз лінію фронта, каб выратаваць сваю дачку. Батальён, у якім служыць камандзір узвода лейтэнант Целеш, фарсіраваў Сож і першым прарваўся да Дняпра, на ўчастку паміж Рэчыцай і Лоевым. Непадалёк ад прарыву знаходзіцца родная вёска лейтэнанта, адкуль даходзіць вестка, што старая маці і старэйшая дачка загінулі, а жонку пагналі на абарончыя работы. Засталася дома толькі меншая дачка, якой без дапамогі наканавана загінуць. Драматызм канфлікту гэтага апавядання ў традыцыйным сутыкненні грамадзянскага і маральнага. Ці мае права лейтэнант Целеш дзеля асабістага пакінуць свой узвод? Бацькоўскае пачуццё перамагае. Шлях дадому, падкрэслівае пісьменнік, - гэта той шлях, па якім людзі таксама ішлі да перамогі. І. Шамякін ужо ў гэтым, адным з першых яго апавяданняў далёкі ад таго, каб спецыяльна на першы план выводзіць «тэндэнцыю» твора. Сацыяльнае вырашэнне мастацкай калізіі твора прапаноўваецца аўтарам пэўна, але «прытушоўваецца» пачуццём галоўнага героя, пачуццём радасці ад выратавання ўласнага дзіцяці. Кароткім і моцным акордам гучыць фінал твора. Шамякін тут нешматслоўны. Ён знаходзіць простыя, але незвычайныя па сардэчнасці, па душэўнай пранікнёнасці словы:

«Дзяўчынка дрыжала ўсім сваім маленькім худзенькім целам.

Давялося чакаць доўга. Калі навокал усё супакоілася, ён (лейтэнант Целеш - Т. Б.) спусціўся да вады, на прыбярэжны пясок, які пяшчотна лізалі хвалі ракі.

Крокі побач прымусілі яго здрыгануцца і схапіцца за пісталет.

- Вы, Хаджыеў?

- Я.

- Едзем хутчэй.

- Гатова. Сядайце!

Калі яны селі і гумавая лодка адплыла ад берагу, лейтэнант Целеш засмяяўся ціха і радасна» [1].

Аўтару не здраджвае пачуццё меры, фінал твора пазбаўлены фальклорна-гераічнай танальнасці, аднабаковай схематычнай гераізацыі спраў і падзей, якімі грашылі тагачасныя творы, у якіх подзвігі савецкіх людзей у барацьбе з немцамі маляваліся як самыя звычайныя прыгоды, нечаканыя па смеласці і часцей за ўсё са шчаслівым канцом («Дзяўчына ў шынялю», «Над Нёманам» І. Гурскага, «Помста», «Языковы доўг» А. Якімовіча, «Над логавам» А. Стаховіча і інш.). Твор пабудаваны на яркім жыццёвым здарэнні, у аснове якога ляжыць напружаная драматычная сітуацыя, але ў ім не было яшчэ разгорнутай канкрэтна-псіхалагічнай характарыстыкі героя.

У беларускай літаратуры таго часу пісьменнікі неаднаразова звярталіся да тэмы вайны і дзяцей, раскрывалі трагедыю людзей, у якіх немцы забіваюць родных, паказвалі бяздушнасць варожага салдата ў адносінах да дзяцей (гэта творы К. Чорнага, М. Лынькова і інш.). Не абмінае гэту тэму і Іван Шамякін. Можа быць, па той прычыне, што яго жонка і малая дачушка Ліна, якая нарадзілася перад самай вайною, у час вайны былі на акупіраванай тэрыторыі, а сам Шамякін доўгі час нічога не ведаў пра іх лёс. Пазней І. Шамякін падрабязна апіша гэтыя падзеі ў аўтабіяграфічным рамане «Трывожнае шчасце», неаднаразова будзе згадваць у сваіх дзённіках ці ўспамінах.

У ранніх апавяданнях яго найбольш цікавяць менавіта эмоцыі, перажыванні, псіхалагічны стан героя. Знайсці адпаведную эмацыянальную інтанацыю ў тых выпадках, калі гаворка вядзецца пра лёс дзяцей, знявечаных вайной, - задача няпростая. Тут вельмі цяжка не паддацца залішняй расчуленасці, ці, наадварот, «даросласці» ўспрыняцця, за якой угадваюцца дарослы вопыт і пачуцці. Эмацыянальны тон апавядання «Госці з Берліна» (1946), прапанаваны аўтарам, адразу заглыбляе нас у атмасферу апавядання, стварае адпаведны настрой. Мы разумеем, што павінна адбыцца нешта незвычайнае, падобнае на цуд (што нарэшце і здараецца - дзевяцігадовая дзяўчынка з дзіцячага дома ў лётчыку, які прылятае разам з іншымі ў госці да дзяцей-дзетдомаўцаў, пазнае свайго бацьку). Але як незаўважна, нязмушана Шамякін падводзіць чытача да гэтай падзеі: найбольш расказвае пра атмасферу дзіцячага дома, яго парадкі, гульні і заняткі дзяцей, падкрэслівае іх цікаўнасць і непасрэднасць, цягу да ўсяго незвычайнага і новага. Пісьменнік псіхалагічна тонка вымалёўвае душэўны стан сваёй гераіні. Паводзіны яе, калі нарэшце яна пазнае ў невядомым лётчыку бацьку, не зусім звычайныя: «Наташа ішла збоку і ўвесь час глядзела на дзядзю Сяргея (свайго бацьку - Т. Б.). А калі ён глядзеў у той бок, яна або апускала галаву і глядзела сабе пад ногі, або зусім адвярталася. Тварык яе то бялеў, то чырванеў». Як бачым, ужо ў першых творах І. Шамякіна выяўляецца моцная сувязь знешне-драматычнага з унутрана-псіхалагічным, што дазваляе з сілай жыццёвай праўдзівасці выявіць характар паводзін героя. Пры ўсёй нескладанасці сюжэта ў гэтым апавяданні паўстае агульначалавечая значнасць яго ў вельмі канкрэтным сацыяльна-гістарычным змесце, які заглыблены ў раскрыццё сэнсу тых бітваў, якія ішлі не толькі на палях Вялікай Айчыннай вайны, але пераносіліся ў сем’і, а галоўнае - у сэрцы людзей.

У творах пра вайну, напісаных у канцы 40-х - пачатку 50-х гадоў ХХ ст., бытавала традыцыя плакатна-публіцыстычнага раскрыцця аблічча ворага. Літаратурныя ж спробы зазірнуць у «душу» нямецкага салдата і звязаць асаблівасці гэтай «душы» з гістарычным лёсам усяго нямецкага народа ў беларускай прозе былі нерашучымі і нязначнымі па сваім мастацкім узроўні. Толькі творы К. Чорнага перыяду Вялікай Айчыннай вайны, такія, як апавяданне «Сляды Аксінні» (1942) і раман «Вялікі дзень» (1944), бадай, на высокім мастацкім узроўні прыадкрывалі «завесу» над тым, што ўяўляў фашызм па сваёй сутнасці, як ён імкнуўся заразіць увесь свет, усё чалавецтва бацыламі антыгуманізму.

Героі апавяданняў І. Шамякіна - людзі сацыяльна актыўныя, з выразнай грамадзянскай пазіцыяй, перадавыя і ў пэўных момантах нязломныя. Аўтар свядома падкрэслівае маральны максімалізм сваіх герояў, бо толькі такія людзі, скажам, як Павел Міхееў з апавядання «Браты», лейтэнант Целеш з апавядання «Бацька», Сяліцкі з апавядання «Жыццё», цяжкапаранены штурман Волкаў і камандзір самалёта Вася са «Снежнай пустыні», маглі выйграць вайну і застацца самімі сабою. Аўтар звяртаецца да тых унутраных рэсурсаў асобы, якія дазваляюць ёй заставацца абсалютна бездакорнай у самых цяжкіх выпрабаваннях, калі, здавалася б, усе сілы вычарпаны. За лёсам такіх людзей паўстае не толькі пэўная ідэалогія, сацыяльная сістэма, а сам прынцып чалавечнасці ў цэлым.

Літаратура:

1. Аўтограф 1, БДАМЛМ, ф. 154, воп. 1, адз. зах. 133, л. 6.

2. Аўтограф 2, БДАМЛМ, Ф. 154, воп. 1, адз. зах. 139, л 23 зв.

3. Каваленка, В. Іван Шамякін: Нарыс жыцця і творчасці / В. Каваленка. - Мінск: Народная асвета, 1980. - 207 с.

4. Пяцьдзесят чатыры дарогі: Аўтабіяграфіі беларускіх пісьменнікаў. - Мінск: Мастацкая літаратура, 1963. - 551 с.

5. Шамякін, І. Збор твораў. - Мінск.: Мастацкая літаратура, 1965. - Т. 1: Апавяданні. - 318 с.

6. Шамякін, І. Збор твораў. - Мінск.: Мастацкая літаратура, 2003. - Т. 1.: Карэнні і галіны; Слаўся, Марыя! Глыбокая плынь. - 446 с.

7. Шамякін, І. Начныя ўспаміны / 1. Шамякін. Мінск: Мастацкая літаратура, 2002. - С.137-218.